স্টাফ রিপোর্টার ॥ বরিশাল সিটি করপোরেশনের নির্বাচনের তফসিল ঘোষণায় নড়েচড়ে বসেছে রাজনৈতিক দলগুলো। ভোটের হাওয়ায় বরিশালের প্রার্থীরা নানা স্বপ্ন দেখছেন। স্থানীয় আওয়ামী লীগ চাচ্ছে সব দলের অংশগ্রহণে বরিশাল সিটি নির্বাচন হোক। আইনশৃংখলা বাহিনীর বর্তমান তৎপরতাকেও তারা স্বাগত জানান। তবে বিএনপির পক্ষ থেকে দাবি করা হয়েছে, নির্বাচনে এমপিদের প্রচারণায় লেভেল প্লেয়িং ফিল্ড থাকবে না। এ অবস্থার অবসান হওয়া দরকার। জাতীয় পার্টির পক্ষ থেকে একই দাবি জানানো হয়েছে আসন্ন সিটি নির্বাচনকে কেন্দ্র করে। বরিশাল সিটিতে এবার নগর পিতা নির্বাচনে মোট ভোটার রয়েছেন ২ লাখ ৪২ হাজার জন। বরিশাল সদর উপজেলা নির্বাচন কর্মকর্তা আ: হাই আল হাদী বলেন, বরিশাল সিটির ভোট সম্পন্ন করতে তাদের ব্যাপক প্রস্তুতি রয়েছে। ইতোমধ্যে ভোটার তালিকা প্রস্তুত করা হয়েছে। বরিশাল সিটির মোট ভোটার ২ লাখ ৪২ হাজার। কেন্দ্র নির্ধারণও শেষ পর্যায়ে। এর আগে জনপ্রতিনিধিদের সাথেও তারা কথা বলেছেন। নির্বাচন বিষয়ে গেজেট প্রকাশ হওয়ার পরপরই তারা এ নিয়ে মাঠে নামবেন। এদিকে নির্বাচনী তফসিল ঘোষণার খবরে হৈচৈ পড়ে গেছে বরিশালে আ’লীগ, বিএনপি ও জাতীয় পার্টির প্রার্থীদের মাঝে। জানতে চাইলে বরিশাল নগর আ’লীগের সভাপতি অ্যাড. গোলাম আব্বাস চেীধুরী দুলাল বলেন, সিটি নির্বাচনে অংশ নিতে প্রস্তুত আ’লীগ। বরিশালের নির্বাচনী পরিবেশও ভালো। তারা চান সব দলের অংশগ্রহণে প্রতিদ্বন্দ্বিতামূলক নির্বাচন। তিনি বলেন, আইনশৃংখলা বাহিনীর সাম্প্রতিক কর্মকা-কে তারা সমর্থন করেন। মাদকবিরোধী অভিযানে প্রকৃত অপরাধীরা শাস্তি পাচ্ছে। এখানে রাজনৈতিক কোনো ইস্যু নেই। মহানগর বিএনপির সাধারণ সম্পাদক অ্যাড. এ কে এম জাহাঙ্গির বলেন, “আমরা তফসিল ঘোষণার মত এই দিনটির জন্য অপেক্ষায় ছিলাম। বরিশালে রাজনৈতিক দলগুলো সহাবস্থানে আছে।” তিনি বলেন, মাদক বিরোধী অভিযান, মানবতাবিরোধী বিচারে বিএনপি অবস্থান নিচ্ছে। এটা তাদের স্বভাব। তবে বিএনপির কেন্দ্রীয় সাংগঠনিক সম্পাদক বিলকিস জাহান শিরিন বলেন, খুলনায় যে নির্বাচন হয়েছে তা আলোচিত। ভোট চুরির নির্বাচন হয়েছে সেখানে। সেই আলোকে নির্বাচন হলে তাতে অংশ নেয়ার কোনো যুক্তি নেই। তিনি বলেন, সুষ্ঠু নির্বাচন করতে হলে সেনাবাহিনীর বিকল্প নেই। বরিশালের নির্বাচনী পরিবেশ প্রসঙ্গে তিনি বলেন, আ’লীগ সারাদেশের মত বরিশালেও একই চেহারায় নির্বাচন করতে চাইবে। এ প্রসঙ্গে বিএনপির যুগ্ম মহাসচিব ও মহানগর সভাপতি মজিবর রহমান সরোয়ার বলেন, সিটি নির্বাচনের তফসিল ঘোষণা হলেও সিইসি লেভেল প্লেয়িং ফিল্ড তৈরি করছে না। ইতোমধ্যে এমপিদের প্রচারণার সুযোগ করে দিয়ে পক্ষপাতিত্ব করেছে। বিএনপি বরিশাল সিটির নির্বাচনে যাবে। কিন্তু খুলনার ভোট দেখে নির্বাচন হবে কিনা তাতে তারা শংকিত। এ অবস্থায় তিনি সেনাবাহিনী মোতায়েনের দাবি করেন। বরিশাল জেলা জাতীয় পার্টির আহবায়ক অধ্যাপক মহসিন উল ইসলাম হাবুল বলেন, জাপা বরিশাল সিটিতে একক প্রার্থী দিবে। এক্ষেত্রে কোনো ছাড় নেই। তিনি বলেন, বরিশালের নির্বাচনী পরিবেশ খুলনার মত হলে জনগণ জবাব দিবে। এ ব্যাপারে বরিশাল সিটিতে জাতীয় পার্টির সম্ভাব্য প্রার্থী ইকবাল হোসেন তাপস বলেন, নির্বাচন সুষ্ঠু করতে হলে প্রশাসনের নিরপেক্ষ ভূমিকা দরকার। লেভেল প্লেয়িং ফিল্ড না হলে সব দল সমান সুযোগ পাবে না।